32012D0161
L 080/30
SLUŽBENI LIST EUROPSKE UNIJE
PROVEDBENA ODLUKA KOMISIJE
od 19. ožujka 2012.
o pokretanju istrage na temelju članka 17. stavka 2. Uredbe Vijeća (EZ) br. 732/2008 u pogledu učinkovite provedbe Jedinstvene konvencije Ujedinjenih naroda o opojnim drogama u Boliviji
(2012/161/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 732/2008 od 22. srpnja 2008. o primjeni sustava općih carinskih povlastica za razdoblje od 1. siječnja 2009. te o izmjeni Uredaba (EZ) br. 552/97, (EZ) br. 1933/2006 i Uredaba Komisije (EZ) br. 1100/2006 i (EZ) br. 964/2007 (1), a posebno njezin članak 17. stavak 2.,
nakon savjetovanja s Odborom za opće povlastice,
budući da:
(1)
Vlada Višenacionalne države Bolivije (dalje u tekstu Bolivija) je 29. lipnja 2011. predala glavnom tajniku Ujedinjenih naroda ispravu o otkazu Jedinstvene konvencije UN-a o opojnim drogama. Otkaz je za Boliviju stupio na snagu 1. siječnja 2012.
(2)
Bolivija je naknadno položila ispravu o ponovnom pristupanju Jedinstvenoj konvenciji UN-a o opojnim drogama, uz rezervu u pogledu tradicionalne uporabe listova koke (posebno žvakanja i uporabe u medicinske svrhe). Taj zahtjev za ponovno pristupanje trenutačno ocjenjuju države stranke.
(3)
Člankom 15. stavkom 2. Uredbe (EZ) br. 732/2008 predviđa se privremeno povlačenje aranžmana posebnih poticaja za održivi razvoj i dobro upravljanje iz poglavlja II. odjeljka 2. te Uredbe, posebno ako nacionalno zakonodavstvo više ne uključuje konvencije iz Priloga III. koje su ratificirane radi ispunjenja zahtjeva iz članka 8. stavaka 1. i 2. ili ako se ti propisi ne provode učinkovito. Boliviji je taj aranžman odobren Odlukom Komisije 2008/938/EZ (2).
(4)
Jedinstvena konvencija UN-a o opojnim drogama na popisu je u Prilogu III. drugom dijelu, točki 24. Uredbe (EZ) br. 732/2008.
(5)
Člankom 17. stavkom 1. Uredbe (EZ) br. 732/2008 predviđeno je da Komisija, kada primi informaciju koja bi mogla opravdati privremeno povlačenje i kada smatra da postoje dovoljne osnove za provedbu istrage, o tome obavijesti Odbor za opće povlastice i zatraži savjetovanje. Na temelju članka 17. stavka 2. Komisija nakon savjetovanja može odlučiti pokrenuti istragu.
(6)
Potrebno je analizirati učinke otkazivanja te Konvencije kako bi se utvrdilo opravdavaju li oni privremeno povlačenje aranžmana posebnih poticaja. Stoga postoje dovoljne osnove za istragu.
(7)
Savjetovanje s Odborom za opće povlastice održano je 27. veljače 2012.,
DONIJELA JE OVU ODLUKU:
Članak 1.
Komisija pokreće istragu kako bi utvrdila opravdava li otkaz Jedinstvene konvencije UN-a o opojnim drogama privremeno povlačenje aranžmana posebnih poticaja za održivi razvoj i dobro upravljanje za proizvode podrijetlom iz Bolivije.
Članak 2.
Ova Odluka stupa na snagu na dan usvajanja.
Sastavljeno u Bruxellesu 19. ožujka 2012.